b'\n_START_ARTICLE_\nNjiva (mese\xc4\x8dnik)\n_START_PARAGRAPH_\nNjiva je bila slovenska kulturna mese\xc4\x8dna revija v Argentini._NEWLINE_Revija je izhajala v Buenos Airesu v letih 1937\xe2\x88\x921943. Njiva je bila prva slovenska revija, ki je izhajala v Ju\xc5\xbeni Ameriki. Revijo je ustanovilo delavsko-kulturno dru\xc5\xa1tvo Ljudski oder, od 1942 je bilo glasilo Zveze jugoslovanskih dru\xc5\xa1tev v Argentini. Urednika sta bila  Franc Birsa in Albert Dra\xc5\xa1\xc4\x8dek; glavni sodelavci pa so bili: Viktor \xc4\x8cerne, Jo\xc5\xbee Dra\xc5\xa1\xc4\x8dek, Toma\xc5\xbe Kodelja, Franc Kurin\xc4\x8di\xc4\x8d in Anton Prijon. Objavljala je opise dru\xc5\xa1tvenega \xc5\xbeivljenja v slovenski in ju\xc5\xbenoslovanski skupnosti v Argentini ter politi\xc4\x8dne \xc4\x8dlanke, pogosto prevedene iz ru\xc5\xa1\xc4\x8dine. Podprla je nastanek Zveze jugoslovanskih dru\xc5\xa1tev, v kateri so sprva sodelovale samo slovenske organizacije. Med 2. svetovno vojno je redno spremljala kampanjo za pomo\xc4\x8d Sovjetski zvezi in zagovarjala vseslovansko solidarnost. Avgusta 1942 je objavila Klic OF civiliziranemu svetu; to je bila prva novica o tej organizaciji v slovenskem \xc4\x8dasopisju v Argentini. Njiva se je opredelila za sodelovanje z Osvobodilno fronto, podpirala je napredno usmerjeno organizacijo Svobodna Jugoslavija, ki je nastala 1943, po razkolu v Jugoslovanski narodni obrani. Po voja\xc5\xa1kem udaru 1943 pa je bila prepovedana.'